google/wiki40b huggingface dataset:
Jens T. Thommesen (1835–1897)

Utdannelse

Thommesen var eneste sønn av skipsreder Thor Thommesen (1797–1863) og Hanne Marie Dorothea Thommesen f. Aalholm (1809–1876), og ble født hjemme hos sine foreldre i Bendiksklev 53 i Arendal, og døpt 12. mars 1836. Han gikk på privatskole fra seksårsalderen, og fra 1843 gikk han på Arendal middel-og realskole. Han ble konfirmert 27. april 1851 i Trefoldighetskirken i Arendal. Etter dette tok han utdannelse i Tyskland. Etter hjemkomst seilte han til Honfleur i Frankrike og var der ett års tid, før han reiste til London under Krimkrigen. Han var tilbake i Arendal igjen 16. november 1855.

Arbeid

Familien var nå flyttet til nytt hus på Friholmen, og Thommesen begynte å arbeide i kramboden der. Etter hvert begynte han med bokholderiet, og han både skrev og snakket flytende tysk, fransk og engelsk. Fra 1856 hadde han kommisjon på kornhandelen, og drev utelukkende med kontorarbeid. 1. juni 1860 ble han partner i farens firma T. Thommesen & Søn, som drev med redervirksomhet, korn- og kommisjonshandel, trelasthandel og skipsbygging. Da faren døde i 1863 drev han videre med svogeren Julius M. Smith. Sammen utvidet de virksomheten med gruvedrift, befraktning og eiendomshandel. 1. mars 1865 fikk han handelsborgerskap i Arendal.

Ekteskap og barn

23. august 1869, 33 år gammel, giftet han seg med skipsrederdatter Gunhild Birgithe Jensen (1845–1937) fra Kolbjørnsvik på Hisøy. Sammen bodde de flere steder før han kjøpte et hus i Kirkegaten i Arendal sentrum. De kjøpte gården Løvold på Hisøy i 1876 for 20 000 kr og omdøpte den til Thorshaug. Nytt hus ble bygget, og et parkanlegg i engelsk stil ble anlagt med tilhørende gartner. Dette fungerte som sommerhus for ekteparet.
Paret fikk fire barn, Hanne (1870–1958) gift Stockenberg, Mina (1871–1841) gift Grieben, (Thor Thommesen (1873–1947) som tok doktorgraden i kjemi, og Olaf Thommesen (1875–1922).

Verv og interesser

Thommesen var en av de første medlemmer av Arendal Turnforening og var aktiv i Arendal Rifleskytterselskab. Han var medlem av Arendal bystyret og formannskapet, og fra 1874 til 1877 var han kirkeverge. Han var med i byens første jernbanekomite, han var overformynder, og høyremann. Han var direktør i Arendals Søforsikringsselskab, Arendal Skibsassuranseforening, Arendal Fragtforsikringselskap samt i forstanderskapet i Arendal Sparebank.

Sykdom og død

Han ble alvorlig syk med hjertelidelse som 60-åring i 1894, og tre år senere døde han av hjertelammelse på Thorshaug. Han ble begravet i en pompøs begravelse 16. juli 1897 som startet fra hjemmet i Kirkegaten hvor det var reist en æresport, og det samme var gjort på familiegravstedet på Arendal kirkegård. Sogneprest Johannes Christian Irgens sto for det formelle. Thommesen har sitt portrett i portrettgalleriet i Arendal gamle rådhus.
Skriftspråk

Skriftspråk (ubestemt) er språk som blir uttrykt eller representert av tegn. 
Med skriftspråk (bestemt) kan man også mene det språket som blir brukt til å lese og skrive, i motsetning til dagligtale eller dialekt.  
I motsetning til talespråket som har utviklet seg blant menneskene er skriftspråket en oppfinnelse. Småbarn vil alltid ta til seg talespråket intuitivt, mens skriftspråket må læres.
Royal Troon Golf Club

Royal Troon Golf Club er en golfklubb i Troon i South Ayrshire i Skottland. Klubben ble grunnlagt i 1878 og har i dag to 18-hullsbaner og en nihullsbane. Den eldste banen, Old Course, er nå en av banene som benyttes i The Open Championship.
Royal Troon har både det lengste og det korteste hullet blant banene som arrangerer The Open Championship. Hull 8 (par 3), kalt Postage Stamp (frimerket), er bare 123 yards (112 meter), mens hull 6 (par 5), kalt Turnberry, er på 601 yards (550 meter).
Septiktank

En septiktank  er et lite kloakkrenseanlegg beregnet for en husstand for oppsamling av toalettavfall. Septiktanker brukes hovedsakelig i spredtbygde strøk, der det ikke er utbygd kommunale rensesystemer, på fly, i båter, på tog og i en del fritidshus som mangler tilknytning til kommunalt avløpsnett eller egen brønn med infiltrering. 
En septiktank er en slamutskiller, der fast stoff blir liggende igjen, mens væsken føres videre ut til rensing eller i havet. Tanken må tømmes – i de fleste kommuner er dette organisert og utføres av pumpebiler. 
I Norge er rundt 20 % av innbyggerne tilkoblet separate (private) avløpsrenseanlegg.
Charles Le Gobien

Liv og virke

Le Gobien trådte inn i jesuittordenen den 25. november 1671. Det var mens han var professor i filosofi i Paris og særlig mens han var prokurator for de franske jesuitters kinamisjon at han begynte å sette sammen dokumenter og brev fra og om misjonene som han utgav for å anspore de franske utdannede klassers begeistring for misjonene i Det fjerne østen. I 1697 utgav han i Paris samlingen Lettres sur les progréz de la religion à la Chine. 
Han tok også del i den voldsomme feiden som raste mellom europeiske lærde i det som ble kalt Ritestriden i Kina, men som i det vesentligste ble utkjempet i Europa. Blant annet utgav han i den forbindelse Histoire de l'édit de l'empereur de la Chine en faveur de la religion chrétienne avec un éclaircissement sur les honneurs que les Chinois rendent à Confucius et aux morts (Paris, 1698) og Lettre à un Docteur de la Faculté de Paris sur les propositions déférées en Sorbonne par M. Prioux (1700). 
I 1700 utgav han også Histoire des Isles Mariannes nouvellement converties à la religion chrétienne. 
I 1702 kom Lettres de quelques missionnaires de la Compagnie de Jésus, écrites de la Chine et des Indes Orientales, og dette var den egentlige begynnelse på den kolleksjonen som ble kjent under tittelen Lettres édifiantes et curieuses écrites des missions étrangéres par quelques missionnaires de la Compagnie de Jésus. De første åtte seriene var ved pater Le Gobien, og de senere ved patrene Du Halde, Patouillet, Geoffroy og Ambrose Maréchal. Kolleksjonen ble trykket i 36 bind duodecimo (Paris, 1703-76), og utgitt på nytt i 1780-81 av Fathers Yves, de Querbeux og Brotier i 26 bind duodecimo, da dessverre uten de verdifulle innledningene.
Le Gobiens publikasjon inspirerte den østerrikske jesuitt pater Joseph Stöcklein til å begynne med sin «Neuer Welt Bott» (ca 1720), først betraktet som en ren oversettelse, men som snart ble en selvstendig og verdifull samling (fem volumina, folio i førti deler) som egentlig konkurrerte med Lettres Edifiantes.
Pingding

Pingding (kinesisk: 平定县; pinyin: Píngdìng Xiàn) er et fylke i provinsen Shanxi i Folkerepublikken Kina. Den er understilt byprefekturet Yangquan.
I 1999 var befolkningen på 317 294 innbyggere.

Samferdsel

Shitai Expressway, hovedferdselsåren mellom Shanxis hovedstad Taiyuan og naboprovinsen Hebeis hovedstad Shijiazhuang, fører i vest-øst-retning gjennom Pingding fylke.
Også Kinas riksvei 207 løper gjennom fylket. Denne viktige trafikkåren begynner i Xilinhot i Indre Mongolia nær grensen til Mongolia, løper sørover og ender i Hai'an, en by som ligger i Xuwen fylke sør på Leizhouhalvøya i provinsen Guangdong.
Kinas riksvei 307 passerer gjennom området. Den begynner i Qikou i Hebei og fører gjennom provinsene Shanxi og Shaanxi til Yinchuan i den autonome region Ningxia Hui.
Andrée Jeglertz

Som spiller

Jeglertz spilte 25 kamper i Allsvenskan for Malmö FF og Trelleborgs FF, samt tre kamper for Sveriges U-21-lag.
Jeglertz spilte også klubbfotball for Umeå FC, IFK Hässleholm og Gimonäs CK.

Som trener

Jeglertz gikk fra Umeå IK til Djurgårdens IF i 2009, etter også å ha trent Gimonäs CK i en sesong. I perioden i Umeå IK fikk Jeglertz utmerkelsen årets dametrener i Fotbollsgalan to ganger, samt at han med klubben vant Mesterligaen i fotball for kvinner i 2004.
Jeglertz er nå trener for Finlands kvinnelandslag.
Franz Xaver Murschhauser

Franz Xaver (Anton) Murschhauser (døpt 1. juli 1663 i Saverne; død 6. januar 1738 i München) var en tysk organist og komponist.

Liv og virke

Murschhauser avsluttet sine studier ved jesuittgymnaset München (dagens Wilhelmsgymnasium München) i 1678 og studerte musikk hos Johann Kaspar Kerll i München. Han var organist ved Frauenkirche i München fra 1691 til sin død i 1738.
Murschhauser skrev verk for orgel, ti salmer, hvorav fem a cappella) og en laudate. Samlingen Octi-tonium novum organicum (1696) inneholder preludier og finaler med tilhørende versett-sykluser i de åtte kirketoneartene. Versettene var ment å spilles som alternativ til salmer og magnificater, slik det var vanlig i tidens katolske syd-tyske kirkemusikk. I tillegg er det variasjons-sykluser til bruk i julen, deriblant "Variationes super Cantilenam 'Last unß daß Kindelein wiegen' per imitationem Cuculi", dvs med musikk som imiterer gjøkens «ko-ko». Prototypon longo-breve (i to deler, 1703 og 1707) inneholder for- og etterspill som kunne benyttes i figuralmusikk.
Julenøtter og påskenøtter

Julenøtter og Påskenøtter er to forskjellige programmer som går på NRK. De er egentlig samme program, men går i hver sin høytid; jul og påske. Begge programmene er ledet av programlederne Øystein Bache og Rune Gokstad. 
De har samlet inn spørsmål og gåter, som skal bli til et ord, et slags kryssord. De setter sammen filmklipp slik at TV-seerne skal finne ut av ordet, og de forteller hvor mange bokstaver hvert ord har. 
Når man har funnet ut av kryssordet sender man løsningsordet inn via SMS, og er med i trekning av en premie. Mange ganger er premien f.eks. en radio, men kan variere. Senere på kvelden vises løsningen på samme kanal: NRK, og til slutt kåres vinneren. 
Programmene har gått siden 1984, men har hatt en pause fra 1996 til 2012. Programmene er morsomme, spennende og lærerike familieprogram, og er for mange blitt en tradisjon til jul og påske, og noe som man må følge med på.
D-I-V-O-R-C-E

«D-I-V-O-R-C-E» er en amerikansk sang, skrevet av Bobby Braddock og Curly Putman. Tammy Wynette gjorde den berømt. Hun spilte den inn 22. mars 1968 og den ble utgitt på singlen Epic 10315 i mai 1968. Sangen ble en nummer én-countryhit i 1968.
Bare ett år etter at Wynette hadde vunnet fremgang med sin første hit, «Your Good Girl's Gonna Go Bad», hadde hun allerede fått et rykte på seg å imøtekomme det kvinnelige perspektivet i countrymusikken, som publikum hadde lengtet etter, ifølge countrymusikkforfatter, Kurt Wolff
Med Wolfs egne ord: «Da enden på veien ble nådd, talte hun også enkelt om de vanskelige sakene som møter moderne dagers par».
Teksten begynner med det gamle foreldreknepet med å stave ordene som mødrene og fedrene håper at deres små barn ikke vil forstå, fordi barna vil ikke være i stand til å stave eller forstå ordenes betydning. I dette tilfellet, staver den snart fraskilte moren ord som skilsmisse, Joe (navnet på hennes fire år gamle sønn), helvete og foreldrerett for å beskytte den unge, bekymringsløse gutten fra de vonde, harde realitetene og det endelige bruddet mellom moren og faren.
Countrymusikkhistoriker Bill Malone skrev at Wynettes eget urolige liv (fem ekteskap) «omfattet den taggete virkeligheten så mange kvinner har møtt». Derfor, hevdet han at Wynette identifiserte seg så godt med «D-I-V-O-R-C-E». Hennes utførelse, skrev Malone, er «smertefullt oppriktig – det er ingen ironi her – og hvis det er en såpeoperaegenskap i dialogen, gjenspeiler inneholdet hennes eget liv og samtidige erfaring».
Wolff hevdet imidlertid at sangen er «tåredryppende som enhver countrysang før og siden. Den nærmer seg parodien, men stopper rett før takket være oppriktigheten i Tammy Wynettes stemme».

Norsk versjon

Arve Sigvaldsen har skrevet en norsk tekst. På norsk bærer den tittelen «Skilsmisse».
Afula

Historie

Afula ligger i Galilea-regionen, rundt halvveis mellom Jenin og Nasaret. Den ligger på samme sted som den bibelske byen Ofel, Gideons hjemby. 
I 1799, under Napoleons invasjon av Egypt, ble slaget ved Tabor-fjellet utkjempet i nærhet av landsbyen al-Fulah.
I 1909 eller 1910 kjøpte Yehoshua Hankin sitt første store landområde i Jisreeldalen, 10 km² (10 000 dunamer) av landet i Al-Fuleh (nå Afula). Dette området ble senere Merchavias og Tel Adashims hjem. Dette kjøpet markerte også starten på en rekke uenigheter mellom araberne og jødene med hensyn til de tidligere bøndenes rettigheter, og angående de jødiske og arabiske vekternes arbeid i området-
Det moderne Afula ble grunnlagt i 1925 av American Zionist Commonwealth, etter at resten av dalen hadde blitt oppkjøpt fra Sursuk-familien fra Beirut. Den nærtliggende arabiske landsbyen Al-Fulah, som tidligere hadde blitt grunnlagt av Saladin, ble oppløst rundt århundreskiftet. 
Ettersom Afula lå i nærheten av Vestbredden, var byen et mål for terrorister i løpet av Oslo-fredsprosessen og den andre intifada. En bilbombe fra Hamas førte 6. april 1994 til at fem mennesker døde. Afula var også målet for et selvmordsangrep på en buss ved Afulas busstasjon 5. mai 2002, da én person døde og flere ble skadet. Den 19. mai 2003 ble Afulas Amakim Mall bombet. Tre personer ble drept, mens 70 ble skadet. Angrepet ble gjennomført av det palestinske Islamsk Jihad og Fatah-bevegelsens al-Aqsa-martyrenes brigader.
17. juli 2006 skjøt Hizbollah Katyusha-raketter mot den israelske byen Afula. Afula ligger i Jisreeldalen, 50 km fra grensen mot Libanon, og 46 km sørøst for Haifa. Bombingen var en del av rakettangrepene på Israel fra Libanon. Seks mennesker ble behandlet for sjokk som resultat av bombingen.

Demografi

Ifølge Israels statistiske sentralbyrå (CBS) hadde byen ved utgangen av 2007 en befolkning på 39 300. I 2001 var 99,4 % av befolkningen jødisk/ikke-arabisk.
ClearOS

ClearOS, tidligere kalt ClarkConnect, er en Linux-distribusjon som er basert på CentOS og Red Hat Enterprise Linux. Den er laget for bruk i små og mellomstore bedrifter med et internettbasert grensesnitt for administrasjon, og er et alternativ til Windows Small Business Server. ClearOS utvikles av ClearFoundation og support kan kjøpes av ClearCenter.
Siden versjon 6.1 er ClearOS bygd på kildekode fra Red Hat Enterprise Linux.
Siste versjon er 7.1.0, og ble lansert november 2015.
UNAIDS

Rolle

UNAIDS' mål er å yte hjelp til regjeringer, sivile samfunn og organisasjoner innen et vidt spekter for en intensivert innsats i bekjempelsen av hiv/aids. I 1994, og iverksatt fra 1996, ble det etablert et Programkoordinerende råd der representanter fra regjeringer i 22 land fordelt på alle georgrafiske regioner i verden er medlemmer i tillegg til UNAIDS' samarbeidspartnere og representanter for ikke-statlige organisasjoner, herunder hivpositives egne organisasjoner.

Ledelse

Den 1. januar 2009 tiltrådte Michel Sidibé som UNAIDS' øverste leder.

Givere

Som det fremste organ i den internasjonale kampen mot hiv/aids, står UNAIDS i spissen for en global og samordnet innsats som har som sitt overordnede mål å hindre spredning av epidemien, legge til rette for livreddende hjelp og støtte, redusere stigma, skam og diskriminering og begrense hivs sosiale, helsemessige og økonomiske skadevirkninger globalt og regionalt.  
For å kunne virkeliggjøre disse målene er UNAIDS støttet ved frivillige bidrag fra alt fra regjeringer til stiftelser, fagbevegelse, filantropiske organisasjoner, private institusjoner og grupper (som studentforeninger, universiteter, forskningsinstitutter og idrettsorganisasjoner) samt fra enkeltpersoner.
I 2003 ble det mottatt mer enn 118,5 millioner US$ fra regjeringer i 30 land, fra filantropiske organisasjoner og stiftelser, samt fra enkeltpersoner. De største giverlandene var Nederland fulgt av Norge, Sverige, Storbritannia og Japan. UNAIDS gikk i 2015 ut med en anbefaling om at stater i stedet for å kriminalisere de som injiserer rusmidler legger vekt på deres helse.
UCI WorldTour 2017

UCI WorldTour 2017 var den syvende utgaven av UCI WorldTour. Den inneholdt endags- og etapperitt i Europa, Asia, Australia og Nord-Amerika. Hele ti ritt var nye på WorldTour-kalenderen. I tillegg ble det nystartede Tour of Guangxi lagt til kalenderen.
VM i rullestolcurling 2005

VM i rullestolcurling 2005 var det tredje verdensmesterskapet i rullestolcurling som ble arranger. Konkurransen ble avholdt 17. – 22. januar 2004 i Glasgow i Skottland. Dette var det første VM i rullestolcurling som ikke ble arrangert i Sveits.
Helgehornet

Fottur

Helgehornet er et svært populært turmål, da det er lett tilgjengelig, og byr på flott utsikt i alle retninger. Mellom annet kan en se Slogen om lag 35 kilometer rett øst. Den vanligste og korteste ruten går fra skytebanen i Sollidalen (ca 270 moh), og gå derifra etter tydelig merket sti. Turen tar fra 30 minutter til litt over time alt etter kondisjon og tempo. Lett trimrute 3 kilometer tur-retur.
Det er også mulig å kjøre eller gå opp skogsveien som starter ved Hovdevatnet, like ved Helgehorntunnelen, og deretter gå merket sti.
På toppen er det en radio/TV/kommunikasjonmast.
Den egyptiske dødeboken

Dødeboken eller Den egyptiske dødeboken er en samling gammelegyptiske gravtekster. De ble benyttet fra begynnelsen av det nye rike (tiden omkring 1550 f.Kr.) og fram til rundt 50 f.Kr. Det opprinnelige egyptiske navnet er blitt translitterert som rw nw prt m hrw. Det er blitt omskrevet som «Boken om å komme frem ved dagen», men en annen oversettelse kan være «Boken for kommer til i lyset». Tekstsamlingen fikk sitt moderne navn av den tyske egyptologen Karl Richard Lepsius, som publiserte et utvalg av tekstene i 1842.
Tekstene består av en rekke magiske formularer som hadde til hensikt å hjelpe den dødes reise gjennom Duat, underverden, og inn i etterlivet. De omfatter hymner til guder og gudinner i egyptisk mytologi, brev til de døde samt visdomstekster. Dødeboken var opprinnelig ikke en samlet, redigert bok, men en tekstsamling bestående av 192 mer eller mindre uavhengige tekster.
Dødeboken var en del av en tradisjon med gravtekster som inkluderte tidligere pyramidetekster og sarkofagtekster. Disse var malt på objekter, ikke på papyrus. En del av de magiske formularene i Dødeboken var hentet fra disse eldre tekstene og er datert tilbake til 2000-tallet f.Kr. Andre magiske formularer var komponert senere i egyptisk historie, datert til tredje mellomepoke (1000- til 600-tallet f.Kr.). En rekke av formularene i boken fortsatte å bli hogd inn i gravveggene og på sarkofagene, slik som de alltid hadde blitt fra de eldste tider. Dødeboken ble plassert i likkisten eller i gravkammeret til den døde.
Det fantes ingen bestemt Dødebok med fastlagte tekster. De bevarte papyrusene inneholder et varierende utvalg av religiøse og magiske tekster, og de medfølgende illustrasjonene varierer også betydelig. En del folk synes å ha bestilt sine egne kopier av Dødeboken, og kanskje de valgte de formularer som de mente var best med tanke på deres egen progresjon i livet etter døden. Dødeboken var hovedsakelig skrevet med hieroglyfer eller hieratisk skrift på en papyrusrull. Ofte var de illustrert med vignetter som avbildet den døde og dennes reise inn i etterlivet.
Dødeboken kan beskrives som en reiseguide inn i dødsriket. Dødsguden Anubis henter den avdøde og fører ham til vekten der hjertet ligger på den ene skålen og en fjær (renhet) på den andre skålen. Ved siden av står skriveren Thot med vokstavle og skriver ned alle gode og onde gjerninger. Hvis vekten viser at den avdøde er et godt menneske, så fører Anubis vedkommende videre til den høyeste guden i dødsriket, men om vekten viser at den avdøde er ond, så blir den spist av et uhyre som står ved siden av vekten. Osiris er dommer over de døde, og han er fremstilt på en trone med pisk og septer. Bak Osiris står hans søstre Isis og Nefthys som er beskyttelsesgudinner og gudinner for de døde.
Det er funnet mange tusen slike dødebøker fra det gamle Egypt. En av dem er presten Amenhoteps begravelsesmanuskript. Amenhotep var ansvarlig for byggingen av Amuntempelet ved den egyptiske byen Karnak. Fagfolk har i flere hundre år lett etter de manglende fragmentene av hans dødebok, og i april 2012 ble de funnet i Australia.
Grand Moff Tarkin

Guvernør Wilhuff Tarkin eller Grand Moff Wilhuff Tarkin er en fiktiv figur i Star Wars-universet og deler en hovedrolle med Darth Vader i Star Wars Episode IV: Et nytt håp. Han ble portrettert av den avdøde britiske skuespilleren Peter Cushing i denne filmen. En yngre utgave av figuren gjør en kort gjesteopptreden i Star Wars Episode III: Sithene tar hevn hvor han er portrettert av Wayne Pygram. I Star Wars radiohørespillserie ble han spilt av Keene Curtis. Wilhuff Tarkin har blitt kalt for «en av de mest formidable skurker i Star Wars-historien».
Roger Arnhoff Studio

Roger Arnhoff Studio (også kalt Roger Arnhoff Lydstudio) var et norsk platestudio som ble startet av Roger Arnhoff i 1962 i St. Olavs gate i Oslo. Studioet ble benyttet av flere av landets artister, f.eks. Vazelina Bilopphøggers, Karin Krog, Liv Glaser, Øystein Sunde, Jan Erik Vold, Ole Ivars, Ruphus, Popol Vuh, Banana Airlines og Prima Vera. Roger Arnhoff fortsatte studiovirksomheten etter at han overtok lydstudiodriften ABC-Film og studioet fikk etterhvert også en legendestatus i musikkmiljøet i Norge. I 1988 ble platestudioet nedlagt men i ettertid har det kommet plater med samlinger og plater med uutgitt materiale fra studioet. Roger Arnhoff døde i Strömstad i 2003.
Zhongjiang

Zhongjiang (kinesisk: 中江县; pinyin: Zhōngjiāng Xiàn) er et fylke i provinsen Sichuan i Folkerepublikken Kina. Det ligger i byprefekturet Deyang.
Befolkningen var 1 392 985 i 1999.

Kulturminner

Taliangzi-klippegravene (Taliangzi yamuqun, 塔梁子崖墓群) ble i 2006 oppført på Folkerepublikken Kinas liste over kulturminner.
Den vanskelige lørdagen

Handling

Hver lørdag får Annette fem kroner i ukepenger. To kroner må hun putte på sparegrisen og tre kroner får hun kjøpe noe godt for. En dag får Annette se noe i sjokoladebutikken som hun får veldig lyst på, men det koster mye mer enn tre kroner.
BMV Industri

BMV Industri AS, også kjent som Borkenes mekaniske verksted, var en industribedrift som holdt til på Borkenes i Kvæfjord kommune, og seinere på Stangnes i Harstad kommune. Den ble slått konkurs 4. november 2011.
Bedriften ble etablert på Borkenes i 1912. Verkstedet flytta fra Borkenes og fra et tilhørende verkstedlokale i Straumen, og tok inn i nye, moderne lokaler i Harstad i 2007. I forbindelse med flyttinga ble navnet endra fra Borkenes mekaniske verksted, til BMV Industri AS.
Bedriften produserte utstyr i rustfritt stål for fiskeindustrien, blant annet totalløsninger for både land- og havbasert fiskeforedling, samt nisjeprodukter for olje- og offshorevirksomheten. BMV Industri utvikla også vanntanker og drivstofftanker for Forsvaret. Bedriften står bak produksjonen av frihetsmonumentet Trinigon 3 i Narvik.
Daglig leder Jan-Are Gudbrandsen var eneaksjonær fra 2003, da bedriften ble redda fra konkurs.